A fordítás az alábbi kiadás alapján készült:
Joey Remenyi: Rock Steady – Healing Vertigo or Tinnitus with Neuroplasticity.
Page Two Books, Vancouver, Canada

Copyright © Joey Remenyi, 2021

Hungarian translation © Tóth Szabolcs, 2022
Hungarian edition © Jaffa Kiadó, 2022
Minden jog fenntartva

A szerző nyilatkozata

Tisztelettel elismerem a kulin nemzetségbe tartozó wadawurrungokat – annak a földnek az őslakosait, ahol ez a könyv íródott. Mélyen megérintett Wadawurrung ország ereje és szépsége, és örökké hálás leszek e nép őseinek, amiért továbbadták történeteiket, dalaikat és szellemiségüket. Rendkívül elszomorít a wadawurrungok történelme és a velük szembeni bánásmód. Őszintén bízom benne, hogy idővel ismertté és elfogadottá válnak dalaik és történeteik.

Könyv- és borítóterv: Jennifer Lum
Borító: Vivian Jay

Fordította: Tóth Szabolcs
Szerkesztő Laik Eszter
Felelős szerkesztő Hessky Eszter
Felelős kiadó: Jaffa Kiadó

ISBN 978 963 475 759 7

Jogi nyilatkozat

A könyvben található információk kizárólag tájékoztatási célt szolgálnak, nem helyettesítik az orvosi tanácsadást, alkalmazásuk az olvasó felelőssége. Minden egészségi problémájával forduljon orvoshoz, aki meghatározhatja, hogy a könyvben szereplő információk alkalmazhatók-e a konkrét esetben, illetve segítséggel tud szolgálni az egészségi problémákat és kezelésük módját illetően. A kiadó nem vállal felelősséget a könyvben szereplő bármely javaslat követése miatt esetlegesen bekövetkező bármilyen egészségi problémáért.

Jaffa Kiadó • www.jaffa.hu

Elektronikus változat
eKönyv Magyarország Kft.
www.ekonyv.hu
Készítette Ambrose Montanus

Tartalom

Előszó

Bevezető: A gyógyulásra való képesség

1. rész: Szokások

1. Nemkívánatos érzetek

2. A gyógyulás új módja

3. A neuroplaszticitásra épülő módszer elsajátítása

2. rész: Segítség

4. A fülzúgás megértése

5. A szédülés és a szédüléssel járó betegségek megértése

6. A szakvélemény a cél, nem a diagnózis

3. rész: Gyógyulás

7. Integratív megközelítés

8. Kitartó könyörület önmagunk iránt

9. A hullámvasút ajándéka

10. Az új normális

Zárszó

Köszönetnyilvánítás

Sziklaszilárd eredmények

Javaslatok könyvklubra

Jegyzetek

A szerzőről

Előszó

Hallgass a testedre – nem véletlenül beszél hozzád. Ez Joey Remenyi könyvének a legfőbb üzenete.

Definíció szerint a neuroplaszticitás az agy azon képessége, hogy szinaptikus, azaz idegi kapcsolatokat alakítson ki és rendezzen át, különösképpen egy tapasztalat vagy sérülés hatására. Ezt a különleges tulajdonságot egyre gyakrabban emlegetik annak kapcsán, hogy bármiben segítségünkre lehet az agysérülést követő gyógyulástól egészen a fókuszunk javításáig. De vajon segíthet-e a szédüléstől vagy fülzúgástól szenvedők tüneteinek csillapításában is?

Számtalan olyan beteggel beszéltem már, akik megannyi orvosi javaslat végrehajtása után sem érezték „igazán jól” magukat. Ha te is közéjük tartozol, ebben a könyvben meg fogod találni a kirakós hiányzó darabkáját.

Joey Remenyi ismeretei alátámasztják a páciensek tapasztalatait, és reményt adnak a jövőre vonatkozóan. A szerző ugyanis arra bátorít, hogy előítéletek és merev szemléletmód helyett álljunk kíváncsian és nyitottan a tüneteinkhez.

Ez a könyv nem csodaszer – ha azonban olvasója hajlandó odafigyelni a teste jelzéseire, és nyitott az önmaga erejéből megvalósítható gyógyulásra, olvasson csak tovább.

Joey üzenete egyszerű (talán még túl egyszerű is, ha abban hiszel, hogy csakis valamely összetett megoldás hozhat gyógyírt a bajaidra).

Ismerd meg a testedet és a biológiádat!

Menj végig az orvosok által javasolt úton, és tanulj belőle. Keress fel képzett specialistákat – ők ugyanis a területük szakértői. Végeztesd el a szükséges vizsgálatokat, és kezeld fizikai tüneteidet. Kérd ki a szakorvos véleményét, majd térj át belső érzeteid felfedezésére. Ne feledd: senki sem ismeri a testedet nálad jobban.

Ebből a könyvből megismerheted az agyad és az idegpályáid működését. A figyelmed iránya határozza meg, mely idegsejtjeid aktiválódnak. Joey bemutatja, hogy a fókuszod módosításával áthuzalozhatod az idegsejtjeidet, jobb egyensúlyra és stabilitásra szert téve. Ez maga a neuroplaszticitás – igencsak komoly kifejezés egy viszonylag egyszerű folyamathoz képest.

Egy olyan folyamathoz, amely segíthet a gyógyulásodban.

Cynthia Ryan ügyvezető,
Vesztibuláris Rendellenességek Szövetsége (VEDA),
Portland, Egyesült Államok

Bevezető A gyógyulásra való képesség

Ez a könyv mindenkinek szól, aki krónikus, nemkívánatos érzeteket tapasztal a testében. Ezek a tünetek számtalan formában előfordulhatnak: furcsa mikromozgások, tompa fájdalom, csengő/zümmögő/csikorgó hangok, elmosódott fénylő pontok és aurák. Bármi érzetnek tekinthető, amit öt érzékünk – látás, hallás, tapintás, ízlelés, szaglás – valamelyike által tapasztalunk. Ez a könyv segít megbékélni magaddal az életed során esetlegesen felbukkant nemkívánatos érzetek ellenére. Szól továbbá a családtagjaidnak is, hogy megértsék, min mész épp keresztül. Azon szakemberek számára is hasznos lehet, akik hatékonyabban szeretnék támogatni klienseiket a tartós tünetekből való regenerálódás során.

A szédülés nem más, mint a mozgás vagy dezorientáltság érzete, miközben mozdulatlan vagy. Manifesztálódhat egyensúlyzavarként, kábultságként, hányingerként, bizonytalanságként, valamint rossz közérzetként is. A fülzúgás olyan hanghatásra utal, amelyet a testeden belül érzékelsz – lehet ez csengés, zümmögés, sípolás, pattogás, morajlás, recsegés –, és nem a külső környezetedből származik. A szédülés és a fülzúgás láthatatlan zavaró tényezőkként keseríthetik meg az életünket, ráadásul rendkívül nehezen is kezelhetők. Mindkét betegség azzal függ össze, hogy az agyunk miként értelmezi a belső fülből érkező idegi jeleket.

Mindenki egyéni módon írja le a megtapasztalt szédülést vagy fülzúgást – senki sem képes átérezni vagy tökéletesen megérteni az érzeteidet. Habár ez fájdalmasan hangozhat, mégis van remény. Függetlenül attól, hogy az érzeteket forgásként, dezorientáltságként, zümmögésként, csengésként, morajlásként, himbálózásként vagy egyéb kellemetlen állapotként éled meg, nem vagy egyedül a panaszaiddal. Az ilyen tünetektől szenvedő páciensek felépülésének vannak közös elemei, és te is alaposabban megismerheted a fizikális, mentális, emocionális és spirituális gyógyulás folyamatát.

Ha szédülést vagy fülzúgást tapasztalsz, szeretném, ha tisztában lennél az alábbiakkal:

Nem a te hibád.

Nem a sors büntetése, amit megérdemelsz.

Nem fogsz megőrülni.

A fülzúgás és a szédülés érzetét valóban megtapasztalod.

Ezek olyan idegi jelzések, amelyeket az agyad és a tested egésze hoz létre.

Ezek az idegi jelzések napi szinten változhatnak. Nem kell úgy érezned, hogy örökké veled maradnak.

A testednek és az agyadnak támogatásra lehet szüksége az ideghálók újrakalibrálásához – hogy újra önmagad lehess.

A könyv célja, hogy megismerd és elismerd tested működését, fedezd fel a rendelkezésedre álló eszköztárat, valamint inspirálni kíván, hogy kezdj új idegpályákat kialakítani, ezáltal pedig újra „normálisnak” érezhesd magad, és élményekben gazdag, produktív életet élhess. Az idegpályák újjáépülésre való képességét nevezzük neuroplaszticitásnak.

Az elmúlt tíz évben vesztibuláris audiológusként* dolgoztam, és tisztában vagyok vele, milyen kihívásokkal kell megküzdeniük a krónikus tünetektől szenvedő pácienseimnek. Én magam is tapasztaltam már szédülést és fülzúgást. Emlékszem, milyen elveszettnek és magányosnak éreztem magam. Megkérdőjeleztem, hogy lehetséges-e egyáltalán kigyógyulni ebből, és minden újabb ismeret csak egyre jobban kiölte belőlem a reményt. Végül a jóga, a pszichológia, az idegtudomány és a vesztibuláris audiológia terén való jártasságom segítségével aknázhattam ki hatékonyabban az idegi rugalmasságban, azaz a neuroplaszticitásban rejlő lehetőségeket. A következő négy év önfejlesztéssel telt – ennek során sikerült feltárnom, miként tudom átültetni a gyakorlatba a neuroplaszticitásra alapozott elméletet. Megváltoztattam az agyam működését, ezáltal pedig sikeresen kezeltem a tüneteimet. Ezek a tapasztalatok álltak össze később a Sziklaszilárdan elnevezésű programmá – egy olyan útmutatóvá, melynek segítségével a neuroplaszticitás révén önállóan is képesek lehetünk meggyógyulni.

A könyv célja annak bemutatása, miként jöhetsz helyre a magad erejéből. Minden bemutatott esettanulmány korábbi valós klienseim élményein alapul; természetesen a szereplők minden olyan jellemző tulajdonságát megváltoztattam vagy kihagytam a leírásokból, amelyek alapján esetlegesen beazonosíthatók volnának.

Az egyes fejezetek elején található idézetek a szédüléstől és fülzúgástól szenvedőknek létrehozott Rock Steady Facebook-csoportom (amelyben természetesen téged is szívesen látunk) tagjaitól származnak, akik a következő kérdést válaszolták meg: Mit adott számomra a neuroplaszticitás-alapú gyógyulás?

A könyv kialakítása során egyszerű és könnyen olvasható dizájnra törekedtem, így a szenzoros zavaroktól vagy érzékenységektől – például migréntől – szenvedők is viszonylag könnyedén elboldogulhatnak vele. Emellett a szakzsargont és a lábjegyzeteket is igyekeztem minimálisra csökkenteni a szenzoros túlterhelés elkerülése érdekében. Ha mégis többet szeretnél tudni az idegek anatómiájáról és fiziológiájáról, olvass nyugodtan utána az idegtudománnyal kapcsolatos egyetemi anyagokban vagy szakkönyvekben. Ha bővebb szakirodalmat keresnél a neuroplaszticitás, mindfulness, vesztibuláris rehabilitáció és fülzúgás témakörében, látogass el erre a címre: seekingbalance.com.au/research-articles/.

Ez a könyv segít feltárni saját gyógyulásod útját – remélem, bele is vágsz, amikor úgy érzed, készen állsz rá.

Higgy magadban, hiszen te vagy saját magad legjobb szakértője.

* Az egyensúlyi szervekkel és funkciókkal foglalkozó szakember. – A szerk.

1. rész
Szokások

1. fejezet Nemkívánatos
érzetek

Korábban szorongtam a testem produkálta érzetek miatt; ma már azonban örömmel fogadom őket, és rájuk hangolódom… Mivel tisztában vagyok vele, hogyan tudom igény szerint irányítani az érzelmeimet, magabiztosabban és boldogabban élhetem a mindennapjaimat, mint korábban.

Pedro

Sokan tapasztalhattak már olyan érzeteket a testükben, amelyeket nem kedveltek, sőt akár rendkívül kellemetlennek is találtak. Az ilyesmi ijesztő lehet – például egy órákon át tartó erőteljes forgó érzet, netán egy hirtelen jelentkező hangos morajlás a fülben vagy a fejben. Talán te is rendszeresen szenvedsz hasonló észleletektől, és semmi nem hoz rájuk enyhülést.

A szédülés (vagyis a mozgás érzete, miközben mozdulatlan vagy) és a fülzúgás (azaz a külső környezettől függetlenül jelentkező hang a fejben vagy a fülben) bárkinél előfordulhat, életkortól függetlenül.

E jelenségek valójában annyira gyakoriak, hogy jó eséllyel mindannyian tapasztaltunk már valamilyen nemkívánatos érzetet, még ha csak rövid ideig is. Férfiaknál és nőknél, időseknél és fiataloknál egyaránt előfordul. Lehet ez pattogó vagy süvítő hang, ami hamar elmúlik, de akár tartós szédülésérzet is. Tarthat néhány másodpercig, vagy akár órákig is, és bepillantást enged abba, milyen kimerítőek és zavaróak ezek a „kontrollálhatatlan” tünetek.

De mit tegyünk akkor, ha nem múlnak? Hogyan lehet elviselni, ha ezek a nemkívánatos érzetek az orvosok maximális erőfeszítései ellenére sem csillapodnak?

Reményeim szerint a könyv választ ad ezekre a kérdésekre, és még egy számodra optimális regenerációs tervvel is szolgálhat. Bízom benne, hogy a segítségével jobban megértheted, mi zajlik a testedben, milyen lehetőségei vannak az orvoslásnak, s hogy valójában miért is tapasztalod ezeket a furcsa jelenségeket.

A dilemma

A szédüléstől és fülzúgástól szenvedőket alaposan meggyötrik a tüneteik. Ez nem hangzik túl biztatónak, hiszen nem futhatsz a jelenség elől, nem űzheted el, és gyógyszerrel sem kezelhető. Viszont zavarttá tehet, abnormálisnak érezheted magad, és felmerülhet benned még az a kérdés is: Vajon kezdek megőrülni?

Megnyugtatlak: nem bolondultál meg. Valóban hallod és érzed azokat a hangokat vagy mozgásokat. A szédülés és a fülzúgás természetes impulzusok (más néven üzenetek) eredménye, amelyek az agyadban és a testedben idegsejtről idegsejtre utaznak. A diagnózistól függetlenül a szédülés és a fülzúgás minden formája esetében az idegsejtek olyan aktiválódását tapasztaljuk, amely nincs összhangban aktuális környezetünkkel – egyszerűen nincs értelme, és hibásnak érződik. Az ilyet nevezzük érzékelési konfliktusnak. Olyan dolgokat látsz, hallasz vagy tapasztalsz, ami nincs kapcsolatban a külső valósággal. Például zümmögést hallasz, aminek nincs semmilyen külső forrása. Esetleg kábultnak és dezorientáltnak érzed magad, miközben egy helyben állsz, vagy egyszerűen csak sétálsz. Ezek a hangok és érzetek az idegrendszer által generált impulzusokból származnak.

Egyelőre csak azt szeretném, ha megértenéd, hogy e furcsa jelzések lényegében a testedben és az agyadban végbemenő aktivitási mintázatok. Kialakulhatnak teljesen normális klinikai eredmények mellett is. Nyugodtan feltételezhetjük, hogy az orvosok releváns vizsgálatokkal igyekeznek meghatározni, szükségünk van-e bármilyen beavatkozásra. Elképzelhető, hogy semmi ilyesmire nem kerül sor, de persze találhatnak is rendellenességeket az MR-, a CT-, a labor- vagy a hallásvizsgálaton és így tovább.

A szédülés és a fülzúgás érzete olyan idegi aktivitási mintázatokból származik, amelyet csak te hallasz vagy érzel. A tested és az agyad hozza létre őket, az orvosok pedig egyáltalán nem biztos, hogy meg tudják határozni a kiváltó okát.

A legtöbben lázasan keresik a választ: Miért tapasztalok ilyen tüneteket? Miért teszi ezt velem a testem? Van bármilyen háttérben megbúvó ok, amit esetleg az orvosoknak eddig nem sikerült feltárniuk? Rendkívül lehangoló, amikor a szakemberek képtelenek választ adni ezekre a kérdésekre. A tested igen összetett rendszer, az egészségi állapotodnak pedig vannak fizikális, mentális, emocionális és spirituális aspektusai is. Az orvosok jellemzően fel tudják ugyan tárni a tünetek fizikai okait, de ha nem sikerül semmilyen konkrét magyarázatra bukkanniuk, bizony elveszettnek érezheted magad. Ám más módon is szerezhetsz információkat a tested működéséről. Tehát mi a következő lépés? Kihez fordulhatunk mentális, emocionális és spirituális egészségünk kapcsán? És ami még ennél is fontosabb: vajon ettől a segítségtől tényleg jobban leszünk?

Habár egy végleges idegkárosodást nem állíthatsz helyre, ahogy nem térhetsz vissza időben tegnapi önmagadhoz, erre nincs is szükség. Funkcionális idegsejtjeid – vagy más néven neuronjaid – segítségével ugyanis megváltoztathatod az idegpályáidat. Ezáltal jobb közérzetre tehetsz szert a végleges károsodás ellenére, és újra normál érzeteket tapasztalhatsz. A neuroplaszticitás segítségével ezt mind önállóan is elérhetjük: fizikálisan, mentálisan, emocionálisan és spirituálisan egyaránt.

Arra kérlek, vizsgáld meg önnön működésed. Hidd el, hogy a tested egy meghatározott okból aktiválja az idegsejtjeidet egy bizonyos módon. Habár ezzel az okkal most talán még nem vagy tisztában, önmagad tanulmányozásával, kitartó tudatossággal és az önmagaddal szembeni gyengéd türelem gyakorlásával feltárhatod a tested működésének azon rétegeit, melyek segítségével megértheted az idegi mintázatokat és a tapasztalt érzeteket.

Amikor anno szédüléstől és fülzúgástól szenvedtem, már tizenöt éve foglalkoztam jógával. Napi gyakorlásom megtanított rá, hogy figyeljem meg az egészségem rétegeit. A jóga persze önmagában nem gyógyított meg, inkább csak lehetővé tette számomra az önmagam megfigyelése, a magammal szemben gyakorolt könyörület és az ítélkezéstől mentes gondolkodás elsajátítását. A jóga alakította ki bennem azt a hitet, hogy képes lehetek megváltoztatni a testemet és az elmémet, ha elég kitartó vagyok. A több mint hétezer órányi gyakorlásnak köszönhetően elismert jógaoktatóvá váltam. Ezt követően szemtanúja lehettem annak is, ahogy a tanítványaim önmaguk tanulmányozásával és a szükséges készségek kialakításával megváltoztatják a testüket és elméjüket egyaránt. Ekkor döbbentem rá, hogy jógaoktatói készségeim hasznára válhatnak a vesztibuláris audiológiai klienseimnek is.

A jógában önmagunk tanulmányozására a szvádhjája kifejezést használjuk. E folyamat során közelebb kerülhetünk belső igazságunkhoz, valamint előbbre léphetünk az önmegvalósításban és a belső béke megteremtésében is. Bárki képes lehet önmaga tanulmányozására, és nem mindenkinek van ehhez szüksége jógára vagy intenzív meditációra. Számos más egyszerűbb eszköz is rendelkezésünkre áll a befelé fordulásra és belső érzeteink tanulmányozására. A jóga egyik leghatásosabb módszere erre a testszkennelés.

Próbáld ki: A testszkennelés – amely egy jógaeredetű önvizsgálat – végrehajtásához lapozz a fejezet végén található „Otthon végezhető gyakorlatok” szekcióhoz.

Az egészség rétegei

Gyakran valamely sérülés, trauma, veszteség vagy megpróbáltatás hatására kezdünk nagyobb figyelmet fordítani belső énünkre. Amikor minden szép és jó, hajlamosak vagyunk elmerülni a szórakozásban és az élet játékában anélkül, hogy testünk működésére fókuszálnánk. Lehet például, hogy keveset tudsz a térded felépítéséről egészen addig, amíg meg nem sérül, a rehabilitáció során azután sokat megtanulsz róla. Korábban talán nem is foglalkoztál vele, és nem tűnt lényegesnek – a térded egyszerűen csak tette a dolgát.

A jóga felől nézve kijelenthető, hogy testünk folyamatosan beszél hozzánk és kommunikál velünk. Ebbe beletartoznak a fizikális érzetek és az emóciók is. Az elme-test kommunikáció jellemzően akkor a leghangosabb, amikor fáj valamink. Nehezebben tudod figyelmen kívül hagyni a tested mondandóját, amikor panasz gyötör. Előfordulhat, hogy a tested hangosan könyörög egy kis pihenőért, alvásért vagy ölelésért. Az is lehet, hogy előnyösebb táplálkozásra, több edzésre vagy hatékonyabb stimulációra van szüksége. De az is lehet, hogy támogatásra, valahová tartozásra, valamint a tőled kapott szeretetre és elfogadásra vágyik – netán kreativitásra, térre, kikapcsolódásra, intimitásra és így tovább.

Amikor jól érezzük magunkat, nem igazán aggódunk a testünk miatt, vagy nem fordítunk rá különösebb figyelmet. Túlságosan lefoglal bennünket az életünk! Jellemzően a fájdalom, az erőfeszítések és a nehézségek tanítanak többet belső énünkről – ilyenkor érezzük csak igazán azokat a részeinket, amelyeket senki más nem érinthet vagy tapasztalhat meg.

Gyakori félreértés, hogy mindig boldognak kell lennünk. A marketingesek azt sulykolják belénk, hogy nem szabad „pocsékul” érezni magunkat – vegyük meg a termékeiket, az majd megoldja a problémáinkat. Hajlamosak vagyunk a nemkívánatos érzéseket – például a fájdalmat, a depressziót és a szorongást – abnormalitásként megélni ahelyett, hogy elfogadnánk: e jelenségek által a testünk kommunikál velünk. Ha te magad nem figyelsz oda a testedre, akkor senki sem fog.

Talán furcsán hathat, de az érzelmek teljes spektrumának megélése abszolút normális. Irigység, rosszindulat, meglepődés, öröm, erő, gyász, szomorúság, magány, nyugalom – csak hogy néhányat említsünk ezek közül. Minden érzelem a bölcsesség üzenetét hordozza magában, és megtanít valamit önmagunkról, valamint a környezetünkről. Ebbe a sorba beletartoznak azok az érzelmek is, amelyeket a nemkívánatos hangok és tünetek váltanak ki. Gyakran az érzelmeink irányítják a döntéseinket és a tetteinket. Onnantól, hogy megtanulunk ráhangolódni belső világunkra és támogatni emocionális önmagunkat, tisztábban gondolkodhatunk és hatékonyabban funkcionálhatunk a külső világban.

Ennek ellenére sokszor ránk erőltetik, hogy szerezzük be ezt a tablettát, vegyük meg azt az eszközt, és támaszkodjunk arra, hogy mások majd segítenek nekünk. Beleeshetünk abba a csapdába is, hogy önmagunkat hibáztatjuk – ilyenkor elrejtjük valódi érzéseinket, és elfuseráltnak bélyegezzük magunkat. Sokkal hasznosabb lenne ilyenkor egy másféle perspektíva: Megtehetem, hogy így érezzek. A testem kommunikál velem, tehát szüksége van valamire. De vajon mire? Találhatok segítséget ennek feltárásához. Teljesen normális, hogy így érzem magam. Megértettem.

Világszerte számos kultúra azt sulykolja, hogy nyomjuk el az érzelmeinket, és kizárólag kellemes emóciókat mutassunk mások felé. Gyakran halljuk: Ne sírj. Nyugodj meg! Ez pedig feszültséget okoz belső világunkban. A külső világ (a társadalom, a környezetünk) azt mondja, boldognak kell lennünk. Ám lehet, hogy egyáltalán nem érezzük jól magunkat. Ezzel pedig belezuhanhatunk a szégyen, a bűntudat, a depresszió, a szorongás stb. spiráljába. Belső világunk megtelik az olyan, nehezen elnyomott érzelmekkel, amelyeknek a megélésére soha nem tanítottak meg, ezért eltaszítjuk őket magunktól. A test ennek hatására tovább fokozza az intenzitásukat, s már ki is alakult az ördögi kör.

Idővel mindez túlságosan nyomasztóvá válhat: nem tetszik, amit érzel, nem tudsz elfutni előle, és magyarázat sincs rá. Láthatatlan teherként nehezedik rád, közben reménytelennek látod az életedet. Mint egy lavina: a problémád hatalmas, sötét, nehezen feloldható szituációvá növekedik, amit senki nem ért, neked pedig fogalmad sincs, miként tudnál kikecmeregni belőle. Az érzelmek elnyomása nem működik. Így nem lehetsz boldog. Ettől csak betegnek érzed magad. Megpróbálsz hát színlelni, és erőből leküzdeni az egészet. De sehogy sem jó.

Ám ha olyan szemszögből vizsgálod a dolgot, hogy a tested próbál hatékonyan kommunikálni veled, egyből értelmet nyer a folyamat, mely szerint az érzések annál erősebbé válnak, minél erősebben igyekszel elnyomni őket. A tested azt szeretné, ha beszélnél hozzá. Nem helyrehozni a dolgot. Nem bírálgatni. Nem elhessegetni ezeket az érzéseket. A tested azt akarja, hogy értsd meg, amit üzenni próbál neked. Minden érzés normális. Belső világod csakis rád jellemző. Megtalálható benne az összes emléked, gondolatod és ötleted; az álmaid, a rémálmaid, a félelmeid és a vágyaid. Teljesen rendben van, hogy érzel mindent, ami lejátszódik benned. Rajtad kívül senki más nem értheti meg, milyen érzés a saját bőrödben lenni.

A gyógyuláshoz rendkívül fontos megismerned a benned rejlő rétegeket – épp ez segíthet azoknak az érzéseknek a feloldásában, amelyek benned ragadtak, vagy egyre nagyobb hógolyóvá híznak éppen. Segít megérteni belső énedet, és újra otthon érezni magad a testedben. Nagyon fontos megismerned a lényed fizikális, mentális, emocionális és spirituális aspektusait, így újra összekapcsolódhatsz az igazsággal, és ismét épnek érezheted magad. Ezzel persze nem azt javaslom, hogy koncentrálj a tüneteidre – sokkal inkább azt, hogy figyelj oda a tested által a szenzoros jelutakon küldött mélyebb üzenetekre.

Az egészség tekintetében sokan jellemzően a fizikális regenerációt helyezik előtérbe. Ettől azonban merevvé válhatunk, és a figyelmünket túlságosan is lekötheti az edzés vagy a táplálkozás. Gyakran az egészségünk spirituális rétegét – a hiedelmeinket – hagyjuk figyelmen kívül. Fordítsd a figyelmedet a belső énedre. Mit üzen a tested? Mely részeid működnek kiválóan, és melyeknél érzed úgy, hogy nincs meg a kellő összhang?

Egyelőre ne változtass semmin, és ne is bíráld magad. Először csak figyeld meg belső világod egyes különálló részeit, és örülj neki, ha sikerrel jársz. Egyre többet tanulsz majd meg önmagadról, így rutinosabb lehetsz önmagad szakértőjeként. A neuroplaszticitás felfedezése önmagunk megismeréséről szól.

A gyakorláshoz először többet kell megtudnod belső világodról. Íme, néhány példa az egészség belső rétegeire:

Fizikális

Mentális

Emocionális

Spirituális

mozgás
testtartás
feszültség
kiengedés
alvás
szexualitás

belső hang
gondolatok
kétségek
aggodalmak
ötletek

stresszminták
küzdelem/
menekülés/
lefagyás
az érzések
teljes spektruma a szorongástól vagy dühtől az örömig és békéig

hiedelmek
álmok
kreativitás
valahová tartozás
cél
a bensőddel való kapcsolatod

Az agy

Az agy és az idegrendszer idegsejtekből – neuronokból – épül fel. Minden neuronnak megvan a maga feladata, és folyamatosan küldi a maga üzeneteit. Az idegsejt-aktiválási minta akkor alakul ki, ha a neuronok ismétlődő jelleggel küldenek egymásnak üzeneteket. Ilyenkor ideghálót alakítanak ki, amely a tanulás folyamata során még erősebben megszilárdul. Így tudjuk elkerülni, hogy naponta mindent újra meg kelljen tanulnunk. Emiatt tudunk ébredést követően járni, beszélni és értelmezni a környezetünk jelzéseit. Ez a tudás- és készségkészlet minden ember agyában és testében korán kialakul és megszilárdul.

Ideghálóinkat az ismétlés, a környezeti hatások és a különféle érzelmek egyaránt alakítják. Az általunk kedvelt vagy gyűlölt dolgok magasabb prioritást kapnak, mint azok, amelyek iránt csupán kevéske érdeklődést mutatunk. Ezért lehetséges, hogy érzelmi állapotunk hatással van ideghálóink felépítésére. Azok a dolgok vésődnek be a leghatékonyabban, amelyek érdekelnek bennünket. A túlélés érdekében az embernek egykor tisztában kellett lennie a veszélyekkel (tigrisek, földrengések, éhínségek stb.) és a szövetségekkel (közösségbe tartozás, családtagok és barátok stb.). Az érzelmek mind a mai napig fontos szerepet játszanak világunk feltérképezésében a látás, hallás, tapintás stb. révén.

A neuronok küldeményei eljutnak az agyból a test más részeibe, és viszont. Szenzoros üzenetek utaznak mindkét irányban. Az emberi test idegi mintázatai gyönyörű, szövevényes rendszert alkotnak, amelyről még nagyon sok mindent kell megtanulnunk.

Minden érzésed valódi – még akkor is, ha a tudomány képtelen megmagyarázni, észlelni, tesztelni, lerajzolni vagy megfigyelni ezeket. A te igazságod az, amit magadban érzel, ez az érzés pedig az idegi jelutakból származik.

Olyan sok idegpálya található a testedben, hogy lehetetlenség valamennyit feltérképezni. Idegi mintázataid többsége egészséges, és hibátlanul működik. Az agyad beszédközpontjában található jelutak például most is aktívak, miközben olvasod ezt az oldalt. „Beszédtérképeid” felismerik a szavakat, és értelmet rendelnek a mondatokhoz.

A szimptomatikus epizódok során azonban egyes neuronjaid a szédülés, egyensúlyzavar, hányinger, csengés, zümmögés, morajlás, pörgés, hintázás vagy forgás mintázatát aktiválják. Ezek a tünetek általános rossz közérzettel járnak. Ha orvoshoz fordulsz velük, megvizsgálják majd, állnak-e fizikális okok a panaszok hátterében, és ha nem találnak egyet sem, akkor hozzákezdhetsz a neuroplaszticitás-alapú gyógyuláshoz. A rossz közérzet arra utalhat, hogy belső világod mentális, emocionális vagy spirituális területén valami nincs egyensúlyban. Önmagad vizsgálata segíthet megérteni kellemetlen érzeteid természetét, valamint azt is, mit jelentenek ezek számodra.

A nemkívánatos érzetek megszüntetéséhez és normál érzékelésed helyreállításához újra kell tanítanod az ideghálóidat. Ez tanulással, támogatással és napi szintű kitartó gyakorlással érhető el. A gyógyszerek nem fogják helyetted átprogramozni a neuronjaidat – sem a családtagok, az orvosok, a fizioterapeuták, az audiológusok és a pszichológusok. Csakis te tudod megváltoztatni idegi térképeidet, ennek módját pedig lépésről lépésre sajátíthatod el.

Röviden összefoglalva: az agyadban és a testedben található egészséges idegsejtek segítségével felülírhatod a sérült jelutakat, és új aktiválási mintázatokat alakíthatsz ki, amelyek egészségesnek érződnek.

Ezeknek az új, normál érzeteknek a létrehozásához előbb meg kell határozni, milyen állapot jelenti számodra a „normális” szintet. A neuroplaszticitás érzésalapú folyamat, nagyon fontos azonban, hogy rendkívül konkrétnak kell lenned annak kapcsán, mi is számodra a normális. Ezt követően napi szinten gyakorolhatod új, rendesen működő idegpályáid kialakítását.

Önmagad tanulmányozása során meghatározhatod, hogyan szeretnéd érezni magad, milyen módon tudod visszaállítani idegsejtjeidet a neuroplaszticitás révén, és miként gyakorolhatod ezt napi szinten. A te testedről van szó, ezért te vagy az egyetlen, akinek érdekében áll bármiféle kívánt változást elérni. Te döntesz a gyakorlás módjáról, valamint a támogatásul használt módszerekről is.

A gyógyulás legnagyobb akadályát jellemzően az jelenti, ha nem hiszed el, hogy valóban képes vagy rá önerőből.

Sokan nehezen tudják meghatározni új, normál működésüket, és megragadnak a „próbáljunk megszabadulni a tünetektől” szinten. Nem gyakorolnak napi rendszerességgel, mivel nincsenek tisztában vele, milyen új ideghálókat kellene kialakítaniuk. Folyamatosan a szédülés vagy a fülzúgás tüneteire fókuszálnak, így aztán elakadnak a felépülésben. A gyógyulás csak azután veheti kezdetét, hogy meghatároztad, mit jelent számodra a „normalitás”. Előfordulhat, hogy a tünetmentesség helyett neked ez a békesség érzete. Ennek ismeretében már elkezdhetsz olyan módszereket alkalmazni, amelyekkel ezt naponta gyakorolhatod. A napi szinten alkalmazott ismétlésekkel megteremtheted belső békességedet, így új ideghálók alakulhatnak ki, idővel pedig létrejöhet egy békés, normális alapállapot.

Ha mástól várod a segítséget, talán még nem állsz készen idegsejtjeid újratanítására. Az önmagadban való hit kialakítása fárasztó folyamat lehet. Egyesek évekig várnak arra, hogy mások meggyógyítsák őket, és súlyos összegeket költenek különféle kezelésekre, abban bízva, hogy azok majd megoldják a problémájukat. Fájdalmas folyamat lehet ez egészen addig, amíg egy nap besokallsz attól, hogy másoktól várd a csodát – ekkor hirtelen azt érzed majd: készen állsz rá, hogy önállóan tegyél magadért.

Az első lépés a tanulásra való nyitottság. Tedd fel magadnak a kérdést: Hajlandó vagyok elhinni, hogy a testem képes lehet meggyógyulni?

De miért nem tudnak az orvosok helyrehozni?

Akik szédüléstől vagy fülzúgástól szenvednek, jellemzően számos orvost és egészségügyi szakembert felkeresnek, abban bízva, hogy nekik majd sikerül megérteniük a problémájukat és kezelniük a tüneteiket. Némely páciensem elmondása szerint több mint tizenöt szakemberrel konzultált már, de így sem koronázta siker az erőfeszítéseit.

Mi lehet ennek az oka?

A betegek gyakran nem fordítanak kellő figyelmet a szédülésből és a fülzúgásból történő regeneráció folyamatára. Az orvosok vizsgálatokat írnak elő, hogy lássák, fennáll-e bármiféle kezelhető klinikai ok. Bár a vizsgálatoknak fontos szerepük van, jellemzően nem segítenek a panaszok csillapításában. Az is előfordulhat, hogy nem egyértelműek az eredmények, így a diagnózis sem lesz az. Esetleg azt mondja az orvos: nincs mit tenni – és bizonyos tekintetben ez igaz is. Az egészségügyi szakemberek nem építhetik újjá az idegpályáidat, így az átfogó vizsgálatokat követően legfeljebb elküldhetnek valamilyen rehabilitációs szakemberhez, aki segíthet elsajátítani a neuroplaszticitás-alapú gyógyulás módját. Tekintve azonban, milyen kevesen jártasak a neuroplaszticitás világában, jó eséllyel semmiféle ajánlást nem kapsz majd a kezelőorvosodtól.

A magam jártassága a neuroplaszticitást illetően egy véletlennel kezdődött. Egyrészt a jógának köszönhetően felismertem, mire lehet képes a testem, másrészt a pszichológia (az elfogadás- és elköteleződésterápia, valamint a kognitív viselkedésterápia), illetve az idegtudomány területén végzett tanulmányaim kiterjedtek a változás fiziológiai és viselkedéssel kapcsolatos vonatkozásaira is. Emellett a vesztibuláris audiológia szakirány révén megismertem az idegrendszer szédüléssel és fülzúgással kapcsolatos aspektusait. Soha nem tanultam célzottan a neuroplaszticitásról – szinte minden tudásomra tapasztalati úton tettem szert. Egyetemi tanulmányaim során elsajátítottam, miként tudom összekapcsolni az ismereteket, amelyeket a klienseimnél, a jógatanítványaimnál és saját gyakorlásaim során szerzek. A neuroplaszticitás jelensége sokkal több annál, mint ami az idegtudományi szakkönyvekből kiolvasható – számomra egyfajta integrált életmód alapját jelenti, amit megtanultam a magam javára fordítani.

Az orvosokat arra képezik, hogy egészségügyi panaszok hátterét tárják fel, és kezeléseket ajánljanak ezekre. Nem az ő feladatuk megtanítani téged a tüneteid csillapításához elengedhetetlen regenerációs folyamatra. Ha nem találnak semmilyen kiváltó okot, biztosítanak afelől, hogy nem áll fenn súlyos probléma. A regeneráció folyamatának ez is elengedhetetlen része, és nagyon hálás vagyok azoknak a szakembereknek, akik átsegítették a klienseimet ezen a fázison. Az ilyesfajta szakvélemény megfogalmazására szükség van egyrészt a páciensek lelki nyugalma érdekében, másrészt a diagnózis megerősítéséhez is.

Nevezzük ezt az első fázisnak: feltárás, diagnózis és orvosi szakvélemény. Ez utóbbi a legfontosabb.

Vagyis mindenekelőtt utána kell járnod, hogy a szervezeted megbízhatóan működik-e. Az első kérdés ez legyen: Rendben vagyok, esetleg szükségem van orvosi beavatkozásra?

Még ha nem is egyértelmű a diagnózis, a szakvélemény birtokában hozzákezdhetsz a regenerációd következő lépéseihez. Az orvosok által előírt vizsgálatok segítenek megérteni az állapotodat, egyúttal megerősítésként is szolgálnak. A vizsgálatoknak nem célja a meggyógyításod. A könyv második részében részletesebben is kitérünk majd ezekre a konkrét tesztekre.

A feltárást, a diagnózist és a szakvéleményt követően immár készen állsz rá, hogy többet is megtudj a regenerációd folyamatáról. Idetartozik annak megismerése, hogy miként tudod a neuroplaszticitás segítségével helyreállítani abnormális idegi érzeteidet, és ismét jól érezni magad.

Nevezzük ezt a második fázisnak: a regeneráció elősegítése és a neuroplaszticitás használatának elsajátítása.

Sajnálatos módon sem az orvosok, sem az általuk előírt vizsgálatok nem szüntethetik meg a kellemetlen érzeteinket. Az orvos elmondja, milyen gyógyszerek lehetnek hasznosak a gyógyulásodhoz – ezek talán segíthetnek valamelyest szinten tartani a tüneteidet, de nem tekinthetők hosszú távú megoldásnak.

Ettől pedig csalódott lehetsz. Világszerte számtalan kliensnél figyeltem már meg, ahogy a diagnosztizálást követően úrrá lesz rajtuk a reménytelenség, hogy folyamatosan a tüneteken agyalnak, és egyre csalódottabbak. Ezért senki sem hibáztatható. Te is megteszel minden tőled telhetőt, és az orvosok is. Nehéz munkájuk van, mégis képesek megbirkózni vele. Igyekeznek megadni neked minden támogatást. Vizsgálatról vizsgálatra haladva áttekintenek mindent, amit tudnak. Nekik is szörnyű érzés, hogy nem tudják csillapítani a fájdalmaidat. Segíteni akarnak, de ha nem jártasak az integratív neuroplaszticitás témakörében, fogalmuk sem lesz róla, hogyan könnyíthetnének a helyzeteden.

A tünetek megértéséhez és a sikeres kezeléshez ugyanis túl kell látnod az állapotod fizikai részén, és a regenerációd mentális, emocionális és spirituális aspektusaira kell fókuszálnod. Ez a belső világod, a belső érzéseid – a „teljességed” –, beleértve az álmaidat, a hiedelmeidet, az érzéseidet, a vágyaidat, a kötődéseidet, a kreativitásodat és a szexualitásodat. A mentális, emocionális és spirituális vizsgálódás olyan, személyes természetű folyamat, amelynek te vagy a szakértője. A külső szakértő léte csupán mítosz. Lehet, hogy magasan képzett egészségügyi szakembert keresel, aki elmagyarázza neked a megoldást, valójában minden szakértő csupán egyetlen aspektusban jártas, a kirakó egy-két elemében segíthet csak. Kizárólag rajtad áll, hogy összeilleszd a darabkákat, és megtaláld benne az értelmet.

A fül-orr-gégész a szakterülete nevében is foglalt szervek anatómiájának szakértője. A neurológus az agy, a reflexjelutak és az MR-eredmények értelmezéséé. A fizioterapeuta a vázizomzat- és egyensúlyi gyakorlatoké. Az audiológus a hallásé és a vesztibuláris funkcióké. A pszichológus a mentális feltárás és terápia szakértője. A táplálkozási szakértő az étkezéshez ért… és így tovább. Te viszont mindenki másnál jobban ismered saját magadat. Te vagy a legnagyobb szakértője annak, hogy mit érzel, és hogy mire van szükséged.

Kezdésképp próbáld ki a fejezetekben leírt gyakorlatok mindegyikét, és alakíts ki napi gyakorlási rutint. Olvass a témáról többet! Tanulj többet! Higgy benne, hogy képes vagy a változásra és a gyógyulásra!

Íme, a kérdéseim: Hajlandó vagy átformálni a szakértőkkel fennálló kapcsolatodat? Hajlandó vagy a rehabilitációs csapatod részévé tenni őket úgy, hogy te vagy a csapat vezetője? Hajlandó vagy saját magad szakértőjévé válni? Hogyan éreznéd magad attól, ha a szakértők csupán segítők lennének a vizsgálódásaid során, és nem tőlük várnád a tüneteid csillapítását?

Tisztában vagyok vele, hogy ez így elsőre kissé ijesztően hat, de egyúttal felhatalmazást is ad – te magad lehetsz ugyanis a döntéshozó és az információk begyűjtője. A könyv során arra foglak bátorítani, hogy mélyülj el alaposan a gyógyulásod folyamatának tanulmányozásában. Szánd rá az időt, és biztosítsd hozzá a szükséges támogató erőforrásokat. Állj nyitottan a felépüléshez, és engedd el a magaddal szemben támasztott elvárásaidat. Vedd észre a benned zajló változásokat, és bánj gyengéden magaddal, ahogy fokozatosan felismered, miként tudsz megfelelni átalakuló igényeidnek.

A türelem, az önmagunkkal szemben gyakorolt kedvesség és könyörület egyaránt alapvető eleme a neuroplaszticitásnak. Senki sem tanulhat hatékonyan, ha szorong, vagy úgy érzi, kritizálják. El kell lazulnunk az új idegpályák kialakításához. Az egész folyamat ugyanis a folyamatos próbálkozáson alapul – csakis te lehetsz tisztában vele, hogy egy adott pillanatban mit érzel, és mit szeretnél érezni. A neuroplaszticitás nem más, mint a kettő közti űr igényeinkhez illeszkedő áthidalása. Nincs semmi baj azzal, amit épp érzel.

Arra kérlek, ne a tüneteidre összpontosíts, hanem vedd észre a tengernyi érzetet, amely elárasztja egész valódat. Ne próbálj megszabadulni a tünetektől. Hagyd, hogy ezek létezzenek, de közben figyelj a tested más híradásaira is. Légy kíváncsi a benned rejlő bölcsességre! Higgy benne, hogy az érzeteid fontos üzeneteket közvetítenek számodra, és fogadd őket békésen. A kellemes és a kellemetlen érzetek egyaránt jönnek és mennek, irányításunktól függetlenül. Arra bátorítalak, próbáld átélni ezeket, amikor felbukkannak. Hagyhatod, hogy áthaladjanak rajtad, de ellen is állhatsz nekik, ezzel arra kondicionálva az agyadat, hogy fokozza az intenzitásukat. A fókuszunk irányát szabályozhatjuk, ehhez pedig életünk minden egyes pillanatában számtalan különféle érzet közül választhatunk. Belső világod bármely érzetére ráirányíthatod a figyelmed.

Próbáld ki a fejezet végén található gyakorlatokat, kezdve a testszkenneléssel – egy kezdő szemléletmódjával. Fogd fel ezt az önmagaddal való első ismerkedésként. Figyeld meg, mit érzel a tested különféle pontjain, és légy kíváncsi a belső világodra. Gyengédséggel és tisztelettel tekints valamennyi belső jelzésre. Ahogy egyre több könyörülettel és tapintattal viszonyulsz a testedhez, lassan hozzáfoghatsz az agyad és a tested biokémiájának megváltoztatásához is.1

Teljesen normális, ha a folyamatosan fennálló tünetek és az állandó gyógyszeres kezelések miatt szorongsz, önkritikus vagy, netán beleragadsz valamilyen merev gondolkodásmódba. Ne aggódj, ha ezt veszed észre magadon. Az öntudatosságod felépítése és a belső világod ezen aspektusainak finom kezelése fontos eleme a neuroplaszticitásnak és a gyógyulásod folyamatának. Egyre jobban megismered majd a működésedet, és a magad szakértőjévé válsz. Megtanulod, miként lehetsz saját magad támogató barátja.

Erre persze reagálhatsz így is: „Joey, ennek semmi köze az érzelmeimhez – egyszerűen csak segíts megszabadulni a tünetektől!” Csakhogy én találkoztam olyanokkal is, akik kimondottan élvezik a fülzúgásukkal járó hangokat, mások pedig még fizetnének is a „forgás” előidézéséért, mivel szédülni akarnak. A tüneteiddel fennálló érzelmi kapcsolatod hatással van idegi működésedre, ezt a kapcsolatot pedig képesek vagyunk kontrollálni – ha magunkba tekintünk.

Összefoglalás

A szédülés és a fülzúgás valójában idegi érzetaktiválási minták a testben és az agyban. Előfordulhatnak teljesen negatív laboreredmények mellett is. Ezek az érzetek arra utalhatnak, hogy belső világod fizikális, mentális, emocionális vagy spirituális aspektusának valamely eleme nincs egyensúlyban a többivel.

Idegi mintáid számtalan különféle érzetet idéznek elő, amelyek napi szinten adaptálódnak és változnak.

Gyakori félreértés, hogy az orvosok „rendbe hozhatnak”, de a neuronjaidat senki nem tudja helyetted átformálni. Abban viszont nyugodt szívvel bízhatsz, hogy az orvosok a megfelelő módon tárják fel érzeteid potenciális fizikai okait. Ezek az első fázis lépései: feltárás, diagnózis és az orvosi szakvélemény kiadása.

Te vagy saját magad legjobb szakértője. Csakis te tudod megváltoztatni idegi mintázataidat. Ez a második fázis: a regeneráció elősegítése és a neuroplaszticitás használatának elsajátítása.

Az orvosokra és más egészségügyi szakemberekre fejlődésed támogatóiként kell tekintened. Segíthetnek begyűjteni a testeddel kapcsolatos fontos ismereteket.

A neuroplaszticitás egyik eleme, hogy elkezdjen érdekelni a saját belső világod, valamint hogy felismerd, mit taníthat neked a tested.

Ha nemcsak mereven a tüneteidre fókuszálsz, hanem ugyanolyan mértékben megfigyeled az összes érzetedet, azzal új idegpályákat alakíthatsz ki.

Otthon végezhető gyakorlatok

Testszkennelés

A testszkennelés a neuroplaszticitás segítségével történő gyógyulás alapvető gyakorlata. E könyvben számtalan különféle variációjával megismerkedhetsz majd.

Végezheted a gyakorlatot ülve, állva és fekve is. Ezen testszkennelés-variációk jógában alkalmazott szanszkrit nevei az alábbiak: szukászana, tádászana és szávászana.2

Találj egy csendes és biztonságos helyet, ahol zavartalanul magadra figyelhetsz. Figyeld meg az érintéses érzeteidet (propriocepció) tetőtől talpig. Érezd a bútort vagy a ruhát, amivel érintkezik a tested. Figyeld meg a bal és a jobb oldaladat, az alsó- és a felsőtestedet, a szerveidet, a bőröd belső és külső rétegét. Figyeld meg belső világodat, valamint a téged körülvevő világot. Kezdj magadra műalkotásként tekinteni. Érezd a kontúrjaidat és a formádat. Figyeld meg a vállad helyzetét a csípődhöz képest. Érezd a tested fizikai középpontját.

Összpontosíts az érintés annyi aspektusára, amennyire csak tudsz. Kapcsolódj össze a testeddel, és érezd, hogy biztonságban vagy. Tekints kíváncsian és lenyűgözve a fizikumodra és a biológiádra. Figyeld meg, hogy az érzeteid folyamatosan változnak. Légy kíváncsi rá, milyen új élményt jelent majd minden új testszkennelésed.

Játékos jelenlét

Találj olyan dolgokat az életedben – nem számít, milyen apróságokat –, amelyek kíváncsivá tesznek és lenyűgöznek.

Állíts össze egy listát azokról a dolgokról, amelyek felkeltik az érdeklődésedet. Tekints a mindennapi életedre új, kritikus gondolatoktól mentes szemmel. Állj hozzá játékosan ahhoz, amit látsz és érzel. Ez segít fejleszteni a koncentrációdat, a fókuszodat, valamint a jelen megélésének képességét. A bírálatok elengedése a neuroplaszticitás kulcsfontosságú eleme. Fel is jegyezheted egy füzetbe játékos megfigyeléseidet, amíg úgy érzed, hogy ez hasznos.

Normális érzeteim

Milyen állapot számodra a „normális”? Ne feledd: az nem segít, ha olyanra koncentrálsz, ami nem az. Tisztázd magadban a választ. Például: Normális állapot számomra, ha nyugodt, kipihent, gondtalan, magabiztos, békés, friss, kiegyensúlyozott, lelkes, reményteli vagyok…

Jegyzetek

1. fejezet: Nemkívánatos érzetek

1Kristin Neff: The Chemicals of Care: How Self-Compassion Manifests in Our Bodies. Self-Compassion, https://self-compassion.org/the-chemicals-of-care-how-self-compassion-manifests-in-our-bodies (Utolsó letöltés: 2022. 08. 27.)

2B. K. S. Iyengar: The Illustrated Light on Yoga. Harper-Collins, New York, 2005.

A szerzőről

© Ferne Millen

Joey jelenleg az ausztráliai Victoriában, Wadawurrung országban él férjével és fiával. Jártas a pszichológiában, az idegtudományban, az elfogadás- és elköteleződésterápiában (ACT), a kognitív viselkedésterápiában (CBT), a vesztibuláris audiológiában, valamint több mint húszéves tapasztalattal rendelkezik a jóga és a kísérleti neuroplaszticitás terén. Tapasztalatainak és képzettségének köszönhetően megértő és kiváló támogatója a szédülésben és fülzúgásban szenvedőknek. Joey a Seeking Balance International alapítója és vezetője, valamint a Sziklaszilárdan elnevezésű program megalkotója. Ez utóbbi sok ezer, tartós szédülésben vagy fülzúgásban szenvedőnek formálta már át gyökeresen az életét.

Joey a szédülés és a fülzúgás rehabilitációjának világszerte elismert újítójaként gyakran tart előadásokat nemzetközi konferenciákon és workshopokon. Megközelítése különleges perspektívát jelent a szédüléssel vagy fülzúgással küzdő páciensek gyógyulása kapcsán.

Forgalmazza:
eKönyv Magyarország Kft.
www.ekonyv.hu

Felhasznált betűtípusok
Noto Serif – Apache License 2.0
Petrona – SIL Open Font License
Red Hat Display – SIL Open Font License
Red Hat Text – SIL Open Font License